Det er Corona-krisen, som  ifølge nordjyske Jacob Risgaard, serieinvestor og medejer af bl.a. Coolshop, har skubbet internethandlen mindst tre år frem i tid, og den voldsomme vækst gør nu, at Coolshops lager i Aalborg ikke længere kan følge med efterspørgslen. Alene det sidste halve år har Coolshop ligget 200-400 procent over omsætningen sidste år. Coolshop er derfor gået i gang med selskabets hidtil mest ambitiøse udvidelse af logistik- og lagerfaciliteterne, der om kort tid kulminerer, når det nye lager på 10.000 kvadratmeter i Herning indvies. - For en 19 år gammel virksomhed som Coolshop er det næsten uvirkeligt at se omsætningen springe 200-400 procent i vejret på nogle få måneder. Men det er virkelighed, og vi styrer direkte mod vores hidtil bedste årsregnskab. Derfor giver det ualmindelig god mening, at vi nu går i gang med at finde medarbejdere til vores nye Herning-lokation, der bliver vores ubetinget største lager i Danmark, siger Jacob Risgaard, medejer af Coolshop. I dag er det ifølge Jacob Risgaard sådan, virksomheden  må sige nej til at tage flere nye produkter med i  varesortimentet, ganske enkelt fordi lageret i Aalborg i forvejen bugner af varer for en kvart milliard kroner. - Det tal har vi imidlertid ikke noget mod at fordoble, og vi ser fortsat masser af vækstpotentiale i internethandlen og blandt de danske kunder i særdeleshed. Derfor er jeg meget tilfreds med, at vi nu har slået en klo i en af de logistikejendomme i Midtjylland, som det er blevet så svært at få fat i. Det vil helt sikkert ruste os yderligere over for konkurrenter fra både ind- og udland, siger Jacob Risgaard. Coolshop kører lige nu femholdsskift på grund af corona-restriktionerne, og det er en af årsagerne til, at der også i Herning bliver brug for mange nye ansatte. For at indfri løftet om dag-til-dag-levering i København, Århus, Aalborg og Odense er Coolshop medejer af fragtportalen Coolrunner, der for godt to år siden indgik et samarbejde med et af landets største distributionsselskaber, DAO365. Det har gjort det muligt for Coolshop at eliminere et af de helt store konkurrenceparametre for de fysiske butikker, nemlig det faktum, at kunderne får varerne med hjem samme dag, som de er købt.

Opsummering:
Coolshop, en af Nordens største e-butikker, er løbet tør for plads på lageret i Aalborg, hvor der i dag er varer for en kvart milliard retail-kroner. Derfor udvider Coolshop nu med et nyt lager på 10.000 m2 i Herning, der fremover bliver hjørnestenen i selskabets landsdækkende dag-til-dag-levering.